Pentekostalna crkva vrlo popularna, možda zbog svog socijalnog angažmana
Jedna pentekostalna crkva u Los Angelesu pomaže u rješavanju niza lokalnih problema
U pentekostalnoj crvki Hram Angelus u siromašnom dijelu Los Angelesa nalazi se smještaj za beskućnike, savjetovalište za prostitutke i rehabilitacija za narkomane Pentekostalna struja kršćanstva bilježi posljednjih desetljeća najbrži rast. Nju karakterizira velik entuzijazam i vjera u svakodnevne manifestacije Duha svetoga – na primjer u govoru na stranom jeziku kojeg nikad nije učen ili pak u neočekivanom izlječenju od neke bolesti. Pentekostalci i pripadnici karizmatskih pokreta u tradicionalnim crkvama poput katoličke čine danas oko četvrtinu svjetskog kršćanstva, a posebno su brojni u siromašnim zemljama. Jedna pentekostalna zajednica u Los Angelesu pomaže u rješavanju niza lokalnih problema. Pentekostalna crkva koja se zove Hram Angelus u jednu siromašnu četvrt Los Angelesa redovito šalje liječnike, hranu i odjeću i obuću. Sve se to dijeli u zgradi bivše katoličke bolnice na obnovu koje je pentekostalna crkva potrošila 28 milijuna dolara. Tu je smještaj za beskućnike, savjetovalište za prostitutke te rehabilitacija za narkomane. Nedjeljom je ovdje posebno živo. Na misi je na stotine mladih koji se njišu u ritmu glazbe i mole. David Miller iz Centra za proučavanje vjere na Sveučilištu Južne Californije obišao je mnoge pentekostalne i karizmatske zajednice širom svijeta, od Amerike pa do Indije i Singapura: "Oni vjeruju da je Bog zaista moćan i da nam se on otkriva raznim čudima, u svakodnevnom životu. Na primjer, vjeruju da ljudi mogu spontano progovoriti nekim stranim jezikom, kojeg nikad nisu učili – uslijed svog vjerskog zanosa." Američka znanstvena organizacija Forum Pew procjenjuje da gotovo polovica stanovništva Brazila – tradicionalno katoličke zemlje – pripada nekom katoličkom karizmatskom pokretu ili je pak prešla u pentekostalce. Pentekostalva crkva privlači obraćenike svojim radom sa siromašnima. U Brazilu i Egiptu su to oni koji se hrane na smetlištima. U Južnoj Africi, pentekostalna zajednica pomaže nekoliko dječjih bolnica. U Hong Kongu, radi s narkomanima i bivšim članovima kriminalnih bandi. Pastor losanđeleskog Hrama Angelus Matthew Barnett kaže da njegova crkva rado prima sve, a pogotovo one koji nisu tradicionalni vjernici: "Kod nas ćete možda doživjeti da se usred mise prodere neki pijanac. Ili da na misu dođu ljudi koji su prethodne noći do tri ujutro bili u nekom obližnjem klubu. Ali, naše načelo glasi – mi primamo svakoga. Prvo pripadate, a onda, možda, slijedi vjera." Kory Barmore, bivši član jedne kriminalne bande, danas radi u savjetovalištu za maloljetne prijestupnike. Kaže da ga je na pravi put izvela pentekostalna crkva i hram Angelus: "Zatvorim oči, i svi moji problemi jednostavno nestanu. Nema ih. Jedino što osjećam je prisutnost Duha svetoga." Donald Miller sa Sveučilišta Južne Californije kaže da su pastori u pentekostalnom pokretu svojevrsni vjerski poduzetnici ali dodaje da njihov rad ipak ovisi o angažmanu njihovih vjernika. Uglavnom, ako je netko bolestan ili siromašan – pomogne mu se i onda on postaje dijelom jedne velike obitelji, kaže Donald Miller. On dodaje da je pentekostalni pokret uspješan upravo zbog toga što se ne bavi samo vjerskim, već i društvenim i ekonomskim potrebama ljudi.